Kunnanhallitus on eri linjoilla valtiovarainministeriön suositusten kanssa.

Kittilän syytteessä olevat luottamushenkilöt voivat jatkaa luottamustoimissaan, linjasi Kittilän kunnanhallitus kokouksessaan tiistaina. Kunnanhallitus käsitteli kokouksessaan Kittilän kunnanvaltuuston maaliskuun lopulla tekemää päätöstä, jonka mukaan syytteessä olevat saavat jatkaa toimissaan.

Kittilän vs. kunnanjohtaja Sanna Ylinampa oli esittänyt kuntalakiin vedoten, että valtuuston kahden viikon takaista päätöstä ei voida panna täytäntöön. Kunnanhallitus äänesti asiasta, ja Ylinamman kanta hävisi äänestyksessä. Ylinampa ja kaksi muuta kunnanhallituksen jäsentä jättivät päätökseen eriävän mielipiteensä.

Kaksi viikkoa sitten olleen kunnanvaltuuston kokouksen jälkeen valtiovarainministeriö ilmoitti käynnistävänsä kuulemismenettelyn, joka koskee Kittilän syytteessä olevien luottamushenkilöiden pidättämistä luottamustoimesta. Valtiovarainministeriön selvitysryhmä oli suosittanut Kittilää pidättämään syytteessä olevat luottamushenkilöt luottamustoimista oikeuskäsittelyn ajaksi.

Noin kolmekymmentä Kittilän entistä ja nykyistä kuntapäättäjää on syytteessä muun muassa törkeästä virka-aseman väärinkäyttämisestä. Syytteet liittyvät kunnanjohtaja Anna Mäkelän irtisanomiseen vuonna 2014.

Mäkelä oli vuonna 2013 tehnyt Lapin poliisille tutkintapyynnön Levi Ski Resortin toimitusjohtajasta. Yhtiön hallitus oli aiemmin erottanut toimitusjohtajan hissihankinnan kilpailutukseen liittyvien epäselvyyksien vuoksi.

Korkein hallinto-oikeus on linjannut, että Mäkelän irtisanominen oli laiton.

Lähteet: STT